**Мінез – жанның айнасы.**

Дүниедегі ең жоғары құндылық ол - өмір. Адам баласына бір - ақ рет берілетін, екінші қайталанбайтын өмірді біз қалай қабылдауымыз, сезінуміз қажет. Айналамызға деген қарым – қатынасымыз қандай деген сұрақ туындайды. «Бала тәрбиесі - бесіктен» деп атам қазақ айтқанмен, соңғы жылдары бала тәрбиесіне ат үсті назар аударылып келгендігі баршамызға аян. Соның нәтижесінде адамдар арасында мейірімділік, адамгершілік пен имандылық кетіп, қатыгездік орын тепті. Әдетте, көпшілік ата - ана баласының дені сау, тамағы тоқ, киімі бүтін теріс әдеттерден аулақ болу жағына барынша көңіл бөледі де, оның бойында жасынан жақсы қасиет, сынық мінез қалыптастыруға онша мән бермеді. Соның нәтижесінде балаларда тым ашушаң, өзімшіл, тәкаппар немесе жуас, өте тұйық, сондай - ақ ұрыншақ мінездер қалыптасады. Мұндай күйге ұрынбас үшін балада жақсы мінез қалыптастыру мәселесіне сәбидің бесіктегі кезінен бастап - ақ мән берген жөн. «Аспандағы айды алып бер» деуге дейін баратын сәбидің айтқанының бәрін бұлжытпай орындап бәйек бола беретін әке - шеше, сөз жоқ, өзімшіл, өркөкірек, әзірге мәзір жалқауды тәрбиелеп өсіргенін өзі де байқамай қалады. Керісінше, баланың талабына зер салған ата - ана оны орындау аса қиындық туғызбаса да оның денсаулығына, тәрбиесіне тигізер пайдасы мен зиянын іштей сарапқа салып, өзара ақылдасып барып шешім жасайды. Бала мінезінің жағымды, жағымсыз болып қалыптасуы отбасы ортасына, ондағы адамдардың өзара қарым –қатынасына байланысты. Таңертең ұйқыдан тұрғаннан бір - біріне ілтипат көрсетуден бастап өзара дауыс көтермей, жұмсақ сөйлесіп қарым – қатынас жасайтын үйдің балалары да сынық мінезді, ұқыпты, жинақы болып өседі. Ал, ұрыс – керіс жиірек болатын отбасылардағы балалар дөрекі, ызақор, ашушаң не барынша қорқақ мінезді қалыптасады. Демек, үй - ішінде өзіне бақылау жасамаған, өзін дұрыс ұстай білмейтін ата – ананың бала тәрбиесіне немқұрайды қарауы ұрпағының болашағына балта шапқанмен бірдей, қазақ халқының ардақты асыл ұлы М.Жұмабаев өзінің педагогика туралы даналық ойларында тәрбие туралы былай деген:

- «Тәрбие 4 түрлі, дене тәрбиесі, ақыл тәрбиесі, сұлулық тәрбиесі, һәм құлық тәрбиесі. Егер де адам баласына осы 4 тәрбие тегіс берілсе, оның тәрбиесі түгел болғаны. Егер де адам ыстық суық, аштық, жалаңаштық сияқты тұрмыста жиі ұшырайтын күндерді елемейтін мықты, берік денелі болса, түзу ойлайтын, дұрыс шешетін,дәл табатын ақылды болса, сұлу сөз, сиқырлы үн, әдемі түрден лаззат алып, жаны толқынарлық болса, жамандықтан жаны жиреніп, жақсылықты жаны тілеп тұратын құлықты болса, міне, осылай болғанда адам баласының дұрыс тәрбие алып, шын адам болғандығы. Балам адам болсын деген ата - ана осы 4 тәрбиені дұрыс орындасын. Бала аурулы болса, баладан емес, ата – анадан, бала тар ойлы, ақымақ болса, бала кінәлі емес, ата - ана кінәлі. Бала сұлулықтан ләззат ала білмейтін мылқау жанды болса, бала айыпты емес, ата - ана жазалы ».

Жаман мінез – құлық рухани кесел екендігін ұлы Абай атамыздан артық ешкім насихаттамаған.

Қазақ халқының біртауар перзенті әйгілі ағартушымыз Ы.Алтынсарин өзінің «Шарият ул - ислам» атты еңбегінде адамның жағымды, жағымсыз мінез құлықтарына ерекше көңіл бөлген. Мінездегі міндерді сынап адамгершілікке, имандылыққа баулыған тағылымен мол еңбегінде: «Пенденің көңілінде болатын пиғыл екі түрлі: бірі - көркем, екіншісі - бұзық сипатта» -деген. Аят пен хадистерде баян етілген жаман мінездер 60 түрлі , бірақ сол 60 түрлі жаман мінездің шығатын түп асылы 7 түрлі мінезден деген. Дінсіздік, менмендік, екіжүзділік, қызғаншақтық, күншілдік, сарандық, дүние шашқыштық ысыраптылық бұларды жағымсыз, ұнамсыз мінез - құлықтар дейді. Осыларға қарсы жақсы құлық 78 түрлі. Олардың шығатын түп асылы тағы да 7 түрлі мінезден.

1. Дінсіздікке қарсы - имандылық
2. Өтірік уағызшыл – әділет
3. Тәкаппар өзімшіл – парасат, адалдық, ақ көңілділік
4. Екіжүзділік, менмендік, сайқалдық – сыпайлылық, момындық
5. Қызғаншақтық, күншіл – ізгілік адал ниет, өсиет, кеңес.
6. Сараңдыққа – жомарттық, кең пейілдік, қайырымдылық.
7. Ысырапшылдыққа –малын орынды, үнемді жұмсау тосқауыл болады

 деген.

Жаман мінездің біріншісі –дінсіздер, құранды шын, пайғамбарды хаһ деп білмейтіндер, адал мен арамды айырмай бұзықтықпен өмір сүреді. Кәфірдің төмендегі тарамдары бар. Өз ұлтынан, тілінен безгендер, ұл балалары сүндет етілмегендер, жеңіл табыс үшін біреуді тонау, баскесерлік қылмыс істейтіндер, ата – анасын сыйламай ұрып соғатындар, кісі тонаушылар, ислам діні тыйған тағамды ішіп жеушілер, обал мен сауапты айыра алмайтындар, әделетсіз, мейірімсіз қысымшыл қатал жандар. Мұндай кәфірлікке қарсы қоятын тосқауыл – көркем мінезділік яғни имандылық. Ұрпақтарын өте жас шағынан бастап үлгілі тәрбиелі, адамдарды ұлтына, тегіне, нәсіліне қарамастан сыйлас болатын, қайыр - садақа жәрдем беретін, кәріп – мүгедек, жетім - жесірге көмектесетін, ұятты, әдепті, парасатты адам.

І. Бұзық мінезділерден дін бұзушылдық, өтірік уағыз таратып, қаталдық зорлық ұрлық, әділетсіздік, ашкөздік, парақор, жемқорлық аю мінезді әкім т.б. пайда болды. Бұған қарсы көркем мінез –әділет.

ІІ. Теріс мінездің бірі - екі жүзділік, сайқалдық, арам, көпшілдік көзіне көлгірсіп, сыпайы сөйлеп, білімпаз көрінеді. Қара басының қамын үшін пайда түсіретін жерге ғана араласады. Өсекшіл, жағымпаздық та осы мінезден шығады. 2 адамды араздастыруға өте шебер, өтірік есеп беретін көзбояғыш. Бұған қарсы көркем мінез - сыпайылық, сөзіне сертіне берік, бір сөзді, ашу араздықтан аулақ, дініне тілі сай, ізгі мінезді, аманатқа қиянаты жоқ адал, әділ адам мінезі.

Теріс мінездің 4 - шісі тәкаппарлық. Одан тарайтын өрескел мінездер өзімшілдік, күншіл, қызғаншақ, өзін ғана ойлап дүниеден өз пайдасын ғана іздейтін адам. Тәкаппар өзін жоғары бағалап өзгені өзінен төмен санайды. Ол ұрысқақ, адамдарды көзінше де, сыртынан да сөгіп отырады. Былапыт сөйлейді, әрі кекшіл, өз пікірі қате болса да өзінікін дұрыс санайды. Ешкіммен есептеспей, көпіріп көп сөйлейді, елді сөгеді. Мұндай мінезге қарсы ізгілікті адал ниетті мінез қарсы тұрады.

Жаман мінездің 5 - шісі – күншілдік, іші тар адамдарды ауыр қылмыстарға сүйрейді. Біреудің дәулетті тұрмысын, ғылыми жетістігін, қоғамға келтірген пайдалы ісін, өнерін, жетістігін қызғанушылар. Біреудің дербес атағын, бақытын күндеп оның беделін жою үшін топ құрады. Мейірімсіздік ниетпен оны өлтіруге дейін қам жасайды. Күншілдің қалыпты мінезі қисықтық,

қыңырлық, шамшыл, қаскөй, мейірімсіздік. Бұл мінезге қарсы -сабырлылық, біліктілік, ақпейілділік, өз өнер білімін халық игілігіне пайдалануға күш салады. Қарпайымдылық, арлылық, қырағылық, адалдық, шыншылдық, т.б қасиеттер тән.

Теріс мінездің 6 - шысы – сараңдық, бұл да бірнеше салалы нағыз сараң, қасық су татырмайды, пітір - садақа, жәрдем беруден бас тартушылар. Бұған қарсы көркем мінез жомарттық, қайырымдылық, кеңпейілділік, қиналған адамға аянбай жәрдемдесетін адам мінезі.

Жаман мінез құлықтың 7- ші - саласы ысырапшылдық, құдай берген дәулетті арам, жиіркенішті әрекеттерге, пайдасыз заттарға орынсыз шашу, малын орынсыз жұмсау жатады. Оған тосқауыл қарсы мінез - адал еңбекпен тапқан табысты отбасының азық - түлігіне қажетті мүліктеріне жұмсау жатады. Ел дәулетінің ысырапқа ұшырамауына жанашыр болу. Дертті адамның сауығуына жәрдем жасау.

Ұрпақтарымыздың бойынан жаман мінез құлықтарды аластатып, жақсы, ізгілікті асыл қасиетті мол сіңірсек жәннат жерге орнағандай болар еді. Ұрпақ тәрбиесі - бұл болашақ тірегі, мемлекеттік маңызды іс. Әр бала қоғамның әлеуметтік байлығы. «Адамзат ұрпағымен мың жасайды» дегендей ұрпақ тәрбиесі қай кезде де халықтық мәселе болған. Қазақстанның экономикалық -саяси, мәдени дамуына үлес қосатын, әлемдік цивилизацияға көтерілетін білімді де мәдениетті, парасатты денсаулығы мықты азамат тәрбиелеп шығару – ата - ананың, ұстаздар қауымының қоғам алдындағы зор міндеті.